ครบรอบ 100 ปีพรรคคอมมิวนิสต์จีน

การเฉลิมฉลอง ครบรอบ 100 ปีการก่อตั้งพรรคคอมมิวนิสต์จีน  หรือ งานครบรอบหนึ่งร้อยปีพรรคคอมมิวนิสต์จีน  จัดขึ้นเมื่อ 1 กรกฎาคม ค.ศ. 2021 ในกรุงปักกิ่งเพื่อเฉลิมฉลองครบรอบหนึ่งร้อยปีการก่อตั้งพรรคคอมมิวนิสต์จีน พรรคการเมืองที่ปกครองสาธารณรัฐประชาชนจีนแต่เพียงผู้เดียวมาตั้งแต่ ค.ศ. 1949 เลขาธิการใหญ่พรรคคอมมิวนิสต์จีน สี จิ้นผิง ในฐานะแขกผู้มีเกียรติ กล่าวสุนทรพจน์และมอบเครื่องอิสริยาภรณ์ 1 กรกฎาคม เครื่องอิสริยาภรณ์เชิดชูเกียรติแก่สมาชิกพรรคคอมมิวนิสต์จีนที่มีคุณูปการสำคัญ โดยมีนายกรัฐมนตรีหลี่ เค่อเฉียงทำหน้าที่เป็นเจ้าภาพหลักของงาน
การเฉลิมฉลองที่คล้ายกันนี้มีกำหนดจัดขึ้นทั่วประเทศในจีนแผ่นดินใหญ่ เขตบริหารพิเศษมาเก๊า และเขตบริหารพิเศษฮ่องกง ตรงกับวันครบรอบ 24 ปีของการส่งมอบจากสหราชอาณาจักรในวันเดียวกัน
ภูมิหลัง.
พรรคคอมมิวนิสต์จีนก่อตั้งขึ้นใน ค.ศ. 1921 โดยเฉิน ตู๋ซิ่วและหลี่ ต้าเจา โดยได้รับความช่วยเหลือจากสำนักงานตะวันออกไกลของพรรคแรงงานสังคมประชาธิปไตยรัสเซีย (บอลเชวิค) ซึ่งยึดอำนาจในรัสเซียหลังการปฏิวัติเดือนตุลาคม ค.ศ. 1917 และสำนักเลขาธิการตะวันออกไกลของคอมมิวนิสต์สากล ตั้งแต่ ค.ศ. 1927 ถึง 1950 พรรคคอมมิวนิสต์จีนทำสงครามกลางเมืองกับรัฐบาลนำโดยก๊กมินตั๋งแต่ก็ยุติการเป็นศัตรูกันชั่วคราวเพื่อจัดตั้งพันธมิตรระยะสั้นกับก๊กมินตั๋งเพื่อต่อสู้ในสงครามกับญี่ปุ่น และใน ค.ศ. 1949 ก็ได้รับชัยชนะเมื่อประธานเหมาประกาศสถาปนาสาธารณรัฐประชาชนจีน และสาธารณรัฐจีนถอยร่นไปยังไต้หวัน นับตั้งแต่นั้นมา พรรคคอมมิวนิสต์จีนก็เป็นพรรคเดียวที่ปกครองประเทศ ซึ่งเปลี่ยนชื่อเป็นสาธารณรัฐประชาชนจีนใน ค.ศ. 1949
การเตรียมการ.
ก่อนงานครบรอบหนึ่งร้อยปี รัฐบาลจีนส่งเสริมทัศนะของสี จิ้นผิงว่าด้วยประวัติศาสตร์ให้เป็นความเชื่อดั้งเดิมใหม่ การตรวจพิจารณาอินเทอร์เน็ตเพิ่มขึ้นขณะที่พิพิธภัณฑ์ทั่วประเทศจัดนิทรรศการที่เกี่ยวข้องกับประวัติศาสตร์ของพรรคคอมมิวนิสต์จีน "เดอะการ์เดียน" รายงานว่าพรรคคอมมิวนิสต์จีนได้ผลักดันเรื่องเล่าและประวัติศาสตร์อย่างเป็นทางการไปทั่วประเทศอย่างแข็งขันตั้งแต่ต้น ค.ศ. 2021 ข้อความชื่นชม เช่น "เชื่อฟังพรรค ชื่นชมพรรค ติดตามพรรค" ประดับอยู่บนป้ายผ้าและป้ายโฆษณา นักข่าวต่างประเทศได้รับเชิญให้ทัวร์เพื่อเผยแพร่เรื่องเล่าอย่างเป็นทางการ และวัดพุทธได้จัดกิจกรรมครบรอบพิเศษ สำนักงานบริหารภาพยนตร์แห่งชาติสั่งการหน่วยงานภาพยนตร์ท้องถิ่น บริษัทภาพยนตร์และโรงภาพยนตร์ และบริษัทผู้ผลิตภาพยนตร์ให้ฉายและส่งเสริม "ภาพยนตร์ที่โดดเด่น" ตั้งแต่วันที่ 1 เมษายน ซึ่งเป็นผลงานที่ "มุ่งเน้นอย่างใกล้ชิดในประเด็นของการรักพรรค รักชาติ และรักสังคมนิยม" และ "ร้องสรรเสริญ ... และยกย่องพรรค มาตุภูมิ ประชาชน และวีรบุรุษ" สถานีวิทยุโทรทัศน์กลางแห่งประเทศจีน (CCTV) ผลิตละครโทรทัศน์รักชาติชื่อ "The Awakening Age" ซึ่งเชิดชูประวัติศาสตร์การปฏิวัติจีนตั้งแต่ ค.ศ. 1915 ถึง 1921 กลุ่มแร็ปเปอร์ 100 คนผลิตเพลงยกย่องพรรคความยาว 15 นาทีชื่อ "100%"
ในการเตรียมพร้อมสำหรับงานครบรอบหนึ่งร้อยปี ความพยายามในการปราบปรามและปรับเปลี่ยนประวัติศาสตร์ของพรรคถูกยกระดับขึ้น พรรคใช้ความทรงจำทางประวัติศาสตร์ที่ถูกสร้างขึ้นเพื่อทำให้สถานะของพรรคในสังคมมีความชอบธรรม การเน้นย้ำถึงวาระครบรอบ 100 ปีของพรรคคอมมิวนิสต์จีนเป็นไปตามรูปแบบทั่วไปของพรรคในการแบ่งช่วงเวลาทางประวัติศาสตร์ ต่างจากวาทกรรมเรื่องศตวรรษแห่งความอัปยศอดสู
การซ้อมใหญ่เต็มรูปแบบสำหรับงานเฉลิมฉลองเกิดขึ้นในวันที่ 13 มิถุนายน ค.ศ. 2021 มีการเสริมกำลังรักษาความปลอดภัยก่อนการเฉลิมฉลอง โดยมีการเพิ่มจำนวนเจ้าหน้าที่ตำรวจติดอาวุธประชาชนและเจ้าหน้าที่ตำรวจความมั่นคงแห่งรัฐในปักกิ่ง การแถลงข่าวครั้งแรกที่จัดโดยศูนย์สื่อมวลชนเกิดขึ้นในวันที่ 27 มิถุนายน ค.ศ. 2021
ฮ่องกง.
แม้แนวร่วมสิทธิมนุษยชนพลเมือง ผู้จัดงานเดินขบวนประจำปีตามธรรมเนียม จะประกาศยกเลิกแผนการจัดงานแล้ว แต่กลุ่มเคลื่อนไหวเพื่อประชาธิปไตยอีกสามกลุ่มยื่นขออนุญาตจัดการชุมนุมแทน อย่างไรก็ตาม ตำรวจปฏิเสธคำขอนั้นโดยอ้างเหตุผลเรื่องข้อจำกัดจากโควิด-19 ตำรวจหลายพันนายถูกระดมกำลังเพื่อป้องกันการประท้วงที่อาจเกิดขึ้น หนึ่งวันหลังครบรอบปีแรกของการบังคับใช้กฎหมายความมั่นคงแห่งชาติในพื้นที่ สวนวิกทอเรีย จุดเริ่มต้นของการเดินขบวนประจำปีตามธรรมเนียม ถูกประกาศเป็นพื้นที่ห้ามเข้าเนื่องจากความกังวลด้านความสงบเรียบร้อยของประชาชน และผู้อยู่ในพื้นที่ทุกคนถูกขับไล่ออกไป
การแสดงแสงสีและการแสดงทางโทรทัศน์อันอลังการ.
ตลอดเดือนมิถุนายน ค.ศ. 2021 มีการจัดแสดงแสงสีเพื่อเฉลิมฉลองครบรอบในหลายเมืองของจีน รวมถึงปักกิ่ง เซี่ยงไฮ้และเชินเจิ้น
การแสดงพิเศษผลิตโดยสถานีวิทยุโทรทัศน์กลางแห่งประเทศจีนจัดขึ้นที่สนามกีฬาแห่งชาติปักกิ่งในวันที่ 28 มิถุนายน ค.ศ. 2021 โดยมีดารามากกว่า 90 คนเข้าร่วม ค่ำคืนการแสดงจบลงด้วยการจุดดอกไม้ไฟขนาดใหญ่และการขับร้องเพลง "ไม่มีพรรคคอมมิวนิสต์ก็ไม่มีประเทศจีนใหม่"
พิธีที่จัตุรัสเทียนอันเหมิน.
งานพิธีและงานชุมนุมระดับชาติที่มีผู้เข้าร่วม 70,000 คนจัดขึ้นที่จัตุรัสเทียนอันเหมินในปักกิ่ง งานนี้มีผู้เข้าร่วมได้แก่ เลขาธิการใหญ่พรรคคอมมิวนิสต์จีน สี จิ้นผิง, อดีตเลขาธิการใหญ่ หู จิ่นเทา, นายกรัฐมนตรีจีน หลี่ เค่อเฉียง, อดีตนายกรัฐมนตรี เวิน เจียเป่า และสมาชิกกรมการเมืองพรรคคอมมิวนิสต์จีน นายกองค์การเขตบริหารพิเศษฮ่องกง แคร์รี หลั่ม และนายกองค์การเขตบริหารพิเศษมาเก๊า โฮ เอียต-เซ็ง ก็เข้าร่วมงานด้วยเช่นกัน อย่างไรก็ตาม อดีตเลขาธิการใหญ่พรรคคอมมิวนิสต์จีน เจียง เจ๋อหมิน และอดีตนายกรัฐมนตรีจีน จู หรงจี ไม่ได้เข้าร่วมงาน
งานเริ่มต้นด้วยพิธีชักธงโดยกองทหารเกียรติยศกองทัพปลดปล่อยประชาชนหลังพวกเขาเดินขบวนออกมาจากด้านข้างอนุสาวรีย์วีรชน โดยมีการยิงสลุต 100 ครั้งจากทหารปืนใหญ่ 56 นาย (แสดงถึงกลุ่มชาติพันธุ์ 56 กลุ่มที่ได้รับการยอมรับอย่างเป็นทางการของจีน) เป็นฉากหลัง ธงชาติจีนถูกชักขึ้นสู่ยอดเสาพร้อมการบรรเลงเพลงชาติสาธารณรัฐประชาชนจีน "มาร์ชทหารอาสา" สันนิบาตเยาวชนคอมมิวนิสต์แห่งประเทศจีนและผู้บุกเบิกรุ่นเยาว์แห่งประเทศจีนยังอ่านสารแสดงความยินดีด้วย
การบินผ่านของทหาร.
ในเดือนมีนาคม ค.ศ. 2021 พลเอก หลี่ จฺวิน ผู้ช่วยผู้อำนวยการกรมงานการเมือง คณะกรรมการการทหารส่วนกลาง ได้กล่าวในการแถลงข่าวว่าการสวนสนามทหารที่คาดว่าจะมีจะไม่เกิดขึ้น การสวนสนามทหารตามประเพณีถูกแทนที่ด้วยการบินผ่านของอากาศยานจีน โดยมีเครื่องบินขับไล่ 71 ลำของกองทัพอากาศกองทัพปลดปล่อยประชาชนบินผ่านจัตุรัสเทียนอันเหมิน พร้อมด้วยเฮลิคอปเตอร์และเครื่องบินขับไล่ที่จัดรูปขบวนเป็นตัวเลข "100" และ "71"
สุนทรพจน์ของสี จิ้นผิง.
ต่อมา เลขาธิการใหญ่สี จิ้นผิงกล่าวสุนทรพจน์นานหนึ่งชั่วโมงซึ่งเขาได้ประกาศอย่างชัดเจนถึงการบรรลุเป้าหมายแรกของสองศตวรรษ
ในสุนทรพจน์ สีบัญญัติวลี "ประชาธิปไตยที่ประชาชนมีส่วนร่วมทั้งกระบวนการ" และเชื่อมโยงแนวคิดนี้เข้ากับ "ความเจริญรุ่งเรืองร่วมกัน"
ขณะที่สีเตือนในสุนทรพจน์ว่า "กองกำลังต่างชาติใด ๆ ที่พยายามข่มเหงจีนจะต้องพบกับหัวที่แตกกระเจิงและมีเลือดอาบจากการกระแทกกับกำแพงเหล็กอันยิ่งใหญ่ที่หล่อหลอมขึ้นจากเลือดเนื้อของประชาชนจีน 1.4 พันล้านคน" แต่คำแปลอย่างเป็นทางการใช้การเปรียบเทียบว่า "อยู่บนเส้นทางที่ปะทะกับกำแพงเหล็กอันยิ่งใหญ่" สีกล่าวชื่นชมพรรคคอมมิวนิสต์ โดยกล่าวว่าจะไม่มีประเทศจีนใหม่หากไม่มีพรรค และพรรคได้ "เปลี่ยนแปลงความก้าวหน้าของประชาชาติจีนอย่างลึกซึ้ง... [เป็น]... รากฐานและหัวใจสำคัญของพรรคและประเทศชาติ และเป็นหัวใจสำคัญที่ผลประโยชน์และความเป็นอยู่ที่ดีของประชาชนจีนทุกคนขึ้นอยู่กับ"
ในส่วนเกี่ยวกับไต้หวัน เขาเน้นย้ำถึงความจำเป็นที่จะต้อง "บดขยี้การประกาศเอกราชของไต้หวันใด ๆ" โดยย้ำถึงการยึดมั่นในหลักการจีนเดียวและฉันทามติ ค.ศ. 1992 และเป้าหมายของการรวมชาติให้สมบูรณ์ แม้สาธารณรัฐประชาชนจีนจะไม่เคยปกครองเกาะแห่งนี้ก็ตาม โฆษกสำนักงานประธานาธิบดีไต้หวัน โคลัส โยทากะ ตอบโต้ว่า พรรคคอมมิวนิสต์จีนควรจะ "โตได้แล้ว" และ "แค่เลือกของขวัญวันเกิดชิ้นอื่นให้ตัวเอง" ขณะที่สภากิจการแผ่นดินใหญ่ของไต้หวันเรียกร้องให้มีการเปลี่ยนผ่านสู่ประชาธิปไตยในจีนเนื่องในโอกาสครบรอบ 100 ปีของพรรคคอมมิวนิสต์จีน
อุบัติการณ์.
การโจมตีพลีชีพในฮ่องกง.
ท่ามกลางการปรากฏตัวของตำรวจจำนวนมากในคอสเวย์เบย์โดยมีเป้าหมายเพื่อหยุดการประท้วงตามเส้นทางเดินขบวนแบบดั้งเดิมในฮ่องกง ชายวัย 50 ปีคนหนึ่งได้แทงเจ้าหน้าที่ตำรวจที่ด้านหลังด้วยมีดในเวลา 22.00 น. จากนั้นก็ใช้มีดแทงตัวเอง เจ้าหน้าที่ตำรวจถูกนำส่งโรงพยาบาลในสภาพวิกฤตแต่รอดชีวิต ขณะที่ผู้ต้องสงสัยถูกประกาศว่าเสียชีวิตเมื่อมาถึงโรงพยาบาล คริส ถัง เลขาธิการด้านความมั่นคงที่เพิ่งได้รับการแต่งตั้งคนใหม่ของฮ่องกง ประกาศว่านี่คือ "การก่อการร้าย" ที่กระทำโดย "หมาป่าเดียวดาย" แต่โทษว่า "มีหลายคนที่สนับสนุนความรุนแรงและยุยงให้เกิดความเกลียดชังต่อสังคมและประเทศ" หลังผู้ไว้อาลัยเริ่มวางดอกไม้ ณ จุดที่ผู้ต้องสงสัยล้มลง ตำรวจได้เตือนไม่ให้มีการไว้อาลัย โดยถือว่าเป็นการ "สนับสนุนการก่อการร้าย"
เหตุการณ์ในทวิตเตอร์.
แอนน์-มารี เบรดี นักวิชาการด้านจีนวิทยาจากมหาวิทยาลัยแคนเทอร์เบอรีในนิวซีแลนด์และนักวิจารณ์พรรคคอมมิวนิสต์จีนคนสำคัญ พบว่าบัญชีทวิตเตอร์ของเธอถูกระงับชั่วคราวอันเป็นผลมาจากทวีตของเธอที่เย้ยหยันสี จิ้นผิงและการขาดการรับรองจากนานาชาติในการครบรอบ 100 ปี นักเขียนคอลัมน์ของหนังสือพิมพ์ "เดอะไทมส์" กล่าวว่าการบล็อกดังกล่าวน่าจะเป็นการตอบสนองตามอัลกอริทึมต่อจำนวนข้อร้องเรียนจากเจ้าหน้าที่พรรคคอมมิวนิสต์จีนที่ทวิตเตอร์ได้รับ บัญชีของเธอได้รับการกู้คืนในเวลาต่อมา
สัญลักษณ์.
เหรียญกษาปณ์ที่ระลึก.
วันที่ 21 มิถุนายน ค.ศ. 2021 ธนาคารประชาชนจีนออกชุดเหรียญกษาปณ์ที่ระลึก 9 เหรียญสำหรับวันครบรอบ
เหรียญ.
ตั้งแต่เดือนมิถุนายน ค.ศ. 2021 เหรียญที่ระลึก "50 ปีแห่งความรุ่งโรจน์ในพรรค" ได้รับการมอบให้ และการมอบยังคงดำเนินต่อไปจนถึงวันที่ 1 กรกฎาคม เหรียญประกอบด้วยตราสัญลักษณ์พรรค ดาวห้าแฉก ธง อนุสาวรีย์ ดอกทานตะวัน และองค์ประกอบอื่น ๆ พิธีของพรรคคอมมิวนิสต์จีนเพื่อมอบเหรียญ 1 กรกฎาคม ให้แก่สมาชิกพรรคคอมมิวนิสต์จีนที่โดดเด่นจัดขึ้นในวันที่ 29 มิถุนายน ค.ศ. 2021